**АЗАКӘАН АХДЫРРА АНАЦЫМЛА**

Аҵыхәтәантәи аамҭақәа рзы, имариам ҳаҧсҭазаара иацу апроблемақәа рахьтә, ҳтәылаҿы иҵарны иаақәгылеит анаркоманиеи амҩа-транспорттә машәырқәеи рызҵаара. Анаркоманиа акәзар, еилкауп, уи зегь раҧхьаӡа иргыланы, чымазароуп. Аха амҩа-транспорттә машәырқәа – идырны ҳхы иазаауа цәгьоуроуп. Ааи, ари ҳаҧсҭазаара иацу ҵабыргхаҭоуп.

Имаҷҩым ҳазлацәажәо апроблема иазкны амассатә информациа ахархәагақәа рҟны иқәгылахьоу, згәаанагарақәа зҳәахьоу, изыҩхьоу. Аха апроблема шыҟац иаанхоит. Есҽны амҩаҿы иҭахоит аӡәаӡәала, ҩыџьа-ҩыџьала, хҩы-хҩыла зҳәаз иеиҧш ҳҿар хазына.

Амҩатә машәырқәа ирызкны иуҳәаша маҷым, ҳааҟәымҵӡакәагьы уи ауп ҳазҿу, лыҵшәак ыҟам умҳәозар. Ари апроблема иазкны егьарааны уцәажәозаргьы, аҳәатәы нҵәаӡом. Аӡәы иҳәап, ацәажәара мацара акраанагома, аус ауп иаҭаху ҳәа. Аха мап! Аханатә иҟан ажәа.

Аҳақьым ачымазаҩ ихәышәтәра далагаанӡа, ишьақәиргылоит адиагноз. Нас уи иақәнаго ахәшәқәа рыла ахәышәтәра далагоит. Убасшәа ауп ишыҟоу амҩа-транспорттә машәырқәа рызҵаара аганахьалагьы. Апроблема ахаҭа шыҟоу ҳҳәеит, иаҳҳәеит, еиҭаҳҳәеит, аха иабанӡахәарҭоу?

Иҟалап, ҳарҭ зегьы маҷк ҳшьара ҳақәҟьаны ҳаҟазар. Азакәан шыҟоу аадыруеит, аха ҳабанӡақәныҟәои? Ҳаҧсҭазаара аганқәа зегьы аагап: уахьнеилакгьы, иарбан усзаалакгьы, «узшьаҳауа» ракәны иҟоуп «ауа-аҭахы», «аҩыза-ақәла», зны-зынла цқьа иаҳзеилымкаауа «Аҧсуара» (доусы излаиманшәалоу ала Аҧсуара далацәажәоит), «ҧхашьароуп»... Насгьы, иаҳҳәа-иааӡа, цәгьа иаҳҧырхагоуп акоррупциа, аҵарҭышагара (урҭ ҳамам ҳҳәап, аха азҩа зӡаз иан дагеит рҳәеит).

Араҟа иаҳҳәо зеиҧш ажәаны, баша цәажәараны иҟамларц азы, ҳаиасып хықәкылатәи зҵаарақәак рахь. Аха убриаан, ҳҽалаагалом амҩа-транспорттә машәырқәа зыхҟьо, насгьы урҭ раҧырҟәҟәааразы иҟаҵатәу уҳәа ҭҵаарадыррала аилыргара. Акызаҵәык, иазгәаҳҭарц иаҳҭаху, ҳгәы иҵхо апроблемазы гәаанагарақәак рзааҭгылара ауп.

Амҩа-транспорттә машәырқәа реиҳарак зыхҟьо ҳәа автоинспекциа аусзуҩцәа иалыркаауа иреиуоуп: аҧҟарақәа рықәымныҟәара – амашьына аныҟәашәа арласра, арыжәтә џьбара ыжәны аҧсҟы акра, амашьынақәа рхыҧхьаӡара арацәахара (аибашьра ашьҭахь ҳтәылаҿы ашәҟәы иҭагалазҭгьы, иаҳҳәап, ҧшь-нызқь машьына, уажәы ашәҟәы иҭагалоуп ҩынҩажәа нызқь инареиҳаны).

Иааидкыланы иугозар, ҳапроблемақәа зегьы зыхҟьо ҳзеиҧш ҭагылазаашьеи ҳхымҩаҧгашьеи роуп. Адунеи атәылақәа реиҳарак мҽхакы ҭбаала аҿиареи аизҳареи ирызхәыцуеит, русура-рҳәысура дырҭбаауеит, рдемографиа шьҭырхуеит… Ҳазҿузеи ҳара убри аамҭазы? Ҳаҿуп еиҳарак «аҽырбара» (уи ҵаҟа салацәажәоит), иаахҵәаны убас уҳәар ҟалоит. Ишҧамҩаҧаагои, иаҳҳәап, ҳаҧсуа гәырҕьа-чарақәа (актәи ахәҭа ҳцәыӡхьеит, агәырҕьа-чара – «ачара» акрыфарахь икылаагеит)? Изеиҧшроузеи ацәгьараҿы ҳхымҩаҧгашьа? Аҧсра иақәшәаз ауаҩы идгылара, ицхраара ацынхәрас, аҧсы «дыхьшәашәаанӡа» ҳачуанқәа еинҟьо ақыҭа ҳрылоуп, мчыбжьык ашьаҧа еиҵҳәаны иргыланы, аҩыжәра ҳаҿуп (афара-ажәра иаргьы бзиа ибон ҳәа ҳхы алаҳарқьиоит). Нас ажәохәымш, амшҩынҩажәа, амшҩынҩажәижәаҩамш, ашықәс (аҩышықәс, ахышықәс уҳәа ахьыҟарҵогьы убап). Абас ҵыхәаҧҵәарада…

Арҭ амҩатә машәырқәа рахь усс ирымоузеи? Дҵаар ҟалоит аӡәы.

Ацәгьара ахы рацәанашьаӡом, – рҳәон ауаа ҟәыҕақәа, абыргцәа. Иҧсыз – дыҧсгәышьеит. Иҭынхацәа арыцҳара иақәшәеит. Аха иҧсыз рахьтә Иаса Қьырса ида аӡәыр рыҧсы ҭалахьоума?! Аҧсы ихәаҵәҟьозар, шәааи, ҳааҟәымҵӡакәа еиҵҳәаны аиныхрақәа, аҧсхәқәа ҟаҳҵалап.

Ааигәа аҟазараҭҵааҩы, Санкт-Петербург инхо ҳџьынџьуаҩ Боча Аџьынџьал Аҟәа даныҟаз ҳиҿцәажәон. Ҳаицәажәараан даара игәы иаланы далацәажәон аҧсуа гәырҕьа-чарақәа зынӡа ишаҳцәыӡыз. Ҵоуп, иаауеит ачара дуқәа еиҵҳәаны. Аха иабаҟоу агәырҕьара! Зықьҩыла ауаа ааҧхьара рыҭаны еизаагоит (еиҳарак аҧара ҳзаанагоит ҳәа). Нас рцәазна аҩы дыржәны (зегьыҵәҟьа ракәым, аха), аҧсҟы дыркны амҩадуқәа ирнаҳҵоит. Ишнеиуа, ҳҵеицәа хазынақәа, ҳҿар рхаҭарнакцәа амҩан иҟәыбаса ицоит. Мшәан, сазҵаауеит еиҭахгьы, иззаауазеи ачара?! Ҳаҿиарц, ҳаиҵыҵырц акәу, ижәны ҳҽаҳшьларц акәу? Араҟа еилыргатәуп Аҧсуареи ҳхымҩаҧгашьеи. Заҟантә ҳақәшәахьоузеи ачарақәа рҟны (иџьоушьаша, аиҳабацәа ҳәа ҳазхәаҧшуа рахьынтәгьы), аҧсҟы укызаргьы, ҩаҵәцак-хаҵәцак ыжә, уара унызкылода ҳәа анырҳәо. Ари иаанагозеи? Нас амҩан автоинспекциаа ҳаанырымкылозар, иааҟаҳҵалак ҳақәиҭызар аума?

Ииашоуп, иҟан аамҭақәа, аибашьра ашьҭахь, иара аабыкьанӡагьы ижәны аҧсҟы анаҳклоз. Усҟан маҷӡак ҳаҧсҭазаарагь даҽакын. Уи бзиоуп ҳәа аӡәгьы иҳәаӡом. Аха урҭ аамҭақәа цеит. Абри еилаҳкаарц ҳҭахӡам. Еилаҳкаароуп! Избан акәзар, иахьа ишьақәгылеит даҽа ҭагылазаашьак.

Ҳҽаанаҳкылароуп, ҳхы пату ақәаҳҵозар. Ҳрызхәыцроуп ҳҭаацәа, ҳҭынхацәа, ҳакәша-мыкәша игылоу, ҳара ҳаиҧш амҩаду иану – аҧсҟы зку. Ҳрызхәыцроуп ҳаҧсадгьыл зхы ақәызҵаз ҳҵеицәа.

Ҳчарақәа рушьахьтә даҽакгьы.

Ачара аҽны, аҭаца дахьнанагаз аҩнаҭа дыҩнаргалаанӡа, Аҟәа, Ахьӡ-аҧша Апарк ашҟа днаргоит. Уаҟа ашәҭқәа шьҭарҵоит. Анышә иамадоу рҿаҧхьа ихырхәоит. Убри аамҭазы, ари апроцесс ҭырхуеит (абар, «аҽырбара» ҳәа хыхь сызҿыз). Ари аҭахым ҳәа аӡәгьы иҳәаӡом, аха иҟоуп уаҩы зҿлымҳара ззиуша. Аӡәыр дазхәыцхьоума ажәытәан аҭаца ачара аҽны акәым, даҽа такәаамҭагьы анышәынҭрахь дышнарымгоз (ауаа ахьжу – нышәынҭроуп, ҵакыс иауҭалакгьы), аҩныҵәҟьа дышдәылрымгоз? Уи моу, ӡаагараҵәҟьагьы дрышьҭуамызт, дырныҳәаанӡа. Избан? Ари азҵаара аҭак аҟаҵара аҧхьаҩцәа ишәзынҳажьуеит.

Ҳара ибзиаӡаны еилаҳкаауеит ҳхақәиҭреи ҳхьыҧшымреи зыҧсоу, уи ҳзаазгаз аҧсадгьыл зхы ақәызҵаз аҵеицәа хазынақәа шракәу. Урҭ рыхьӡ наунагӡа акамыршәра абиҧарақәа ируалҧшьоуп.

Аҧсыуала еиҳа ииашахон ачара адырҩаҽны, зегьы еибга-еизҩыда, машәырда, лыҧхала ианеилгалак ашьҭахь, ҿыц зыҧсҭазаара еилазҵаз хаҵеи-ҧҳәыси рҩызцәақәак аашьҭыхны, ҳаҧсадгьыл зхы ақәызҵаз афырхацәа анышә иахьамадоу Ахьӡ-аҧша Апарк ахь инеилар. Убасҟан убраҟа иҳәалатәуп: «Афырхацәа! Шәхы зқәышәҵаз Аҧсынра ҕьацоит, иҿиоит, ҧхьаҟа ицоит. Абар, шәара шәыбзоурала иаҧҵахеит даҽа аҧсыуа ҭаацәарак. Шәааҧсара мыӡааит аринахысгьы! Шәгәалашәара аҿаҧхьа ҳхырхәоит. Шәгәалашәара наӡаӡазааит!». Иҟаларын, абри дара еиҳа рыҧсы иабаргьы…

Амашәыр аҳампал иалоуп, – рҳәоит аҧсуаа. Ус анакәха, амашәыр аӡәгьы дацәыхьчам. Аха ахгәаҭара, ахыхьчара еснагь иаҭахуп.

Амашьына аҧсҟы кны уанақәтәа, уарбанзаалакгьы уныҟәашәа уацклаҧш, иумырласцәан (рыцҳарак уақәымшәазар). Уара уҧсҭазаара иахьыҧшуп егьырҭ рыҧсҭазаарақәа.

Аҧсуаа адунеихаангьы ирыцәтәымны иҟамызт аизыӡырҩра, аилабжьара, аҳаҭыр еиқәҵара, аибашаҭара.

Ҳдоуҳа ажәытә хыҵхырҭақәа рхьышьҭрахь ҳахнымҳәыр ада ҧсыхәа ыҟаӡам. Икаҳажьып иҳалаҽны иҟоу, иҳацәтәыму аҵас бааҧсқәа. Акыр ҳаиқәнархозар, убри акзаҵәык ауп ҳаиқәзырхо. Егьа азакәан урҕәҕәаргьы, ахдырра анацымла, рацәак ҧхьаҟа ҳазгом.

Агазеҭ «Аҧсны». – 2014 ш., №93.